b"\n_START_ARTICLE_\nThorup Strand\n_START_SECTION_\nFiskeri\n_START_PARAGRAPH_\nThorup Strand er en af Europas st\xc3\xb8rste kystlandingspladser med ca. 20 fiskeb\xc3\xa5de og omkring 40 fiskere besk\xc3\xa6ftiget. Fiskerlejet er ogs\xc3\xa5 et af f\xc3\xa5 steder p\xc3\xa5 den jyske vestkyst som fortsat har professionelt fiskeri med kystb\xc3\xa5de direkte fra \xc3\xa5ben strand. B\xc3\xa5dene bliver trukket ud i Jammerbugt af et spil som drives fra spilhuset p\xc3\xa5 land med wire forankret ude i vandet. For at sl\xc3\xa6be b\xc3\xa5dene op igen p\xc3\xa5 land benyttes en kraftig bulldozer. Hvis vejret tillader det, drager fiskerne ud p\xc3\xa5 fiskeri nogle timer efter midnat, s\xc3\xa5 de er fremme p\xc3\xa5 fiskepladsen i Skagerak ved solopgang. I sommerperioden sker det allerede omkring kl. 2, mens fiskerne om vinteren kan sove et par timer l\xc3\xa6ngere. De vender tilbage til stranden om eftermiddagen, oftest imellem kl. 14 og 17. Der fiskes prim\xc3\xa6rt med snurrevod._NEWLINE_De tre foreninger Thorupstrand Kystfiskerlaug, Thorupstrand Fiskeriforening og Han Herred Havb\xc3\xa5de etablerede en f\xc3\xa6lles forening med navnet Thorupstrand Landingsplads Pakhusforening. Den skulle st\xc3\xa5 for at der 11.  marts 2014 blev indviet et helt nyt 1000 m\xc2\xb2 stort pakhus samt landingsanl\xc3\xa6g p\xc3\xa5 stranden. Der kom blandt andet en moderne forarbejdningshal og et ismagasin, hvilket gjorde det muligt at forarbejde fiskene p\xc3\xa5 stranden kort tid efter de er fanget. Den samlede anl\xc3\xa6gspris var p\xc3\xa5 knap 22 millioner kr., og var st\xc3\xb8ttet af NaturErhvervsstyrelsen, Region Nordjylland, A.P. M\xc3\xb8ller og Hustru Chastine Mc-Kinney M\xc3\xb8llers Fond til almene Formaal og Realdania.\n_START_SECTION_\nAndet erhverv\n_START_PARAGRAPH_\nDer findes ikke l\xc3\xa6ngere en k\xc3\xb8bmand i Thorup Strand, s\xc3\xa5 n\xc3\xa6rmeste dagligvareforretning er LokalBrugsen i Vester Torup. I sommerperioden kan der handles hos k\xc3\xb8bmanden ved Klim Strand Camping 2500 meter \xc3\xb8st for Thorup Strand. N\xc3\xa6rmeste st\xc3\xb8rre handelsby er Fjerritslev, 14 km syd\xc3\xb8st for fiskerlejet. _NEWLINE_I 2014 \xc3\xa5bnede Kystfiskerlauget fiskebutikken og grillbaren Thorupstrand Fisk og Delikatesse. Den blev i for\xc3\xa5ret 2017 bortforpagtet, og drives ikke l\xc3\xa6ngere af fiskerne. R\xc3\xb8geriet, Thorupstrand R\xc3\xb8geri, der er ejet af fiskerfamilien Olsen \xc3\xa5bnede i 2016 er beliggende i Vester Torup. Frosne fisk fra kutteren Ralima HM 323 kan k\xc3\xb8bes fra en selvbetjeningsbod. Om sommeren har Thorup Strandkiosk \xc3\xa5bent._NEWLINE_Der findes ingen hoteller i Thorup Strand. Det n\xc3\xa6rmeste, Hotel Klim Bjerg, er fem minutters k\xc3\xb8rsel fra stranden. N\xc3\xa6rmeste campingplads er Klim Strand Camping. Der er mulighed for at leje mange sommerhuse, ligesom der findes en del bed and breakfasts i omr\xc3\xa5det omkring Thorup Strand.\n_START_SECTION_\nThorupstrand Kystfiskerlaug\n_START_PARAGRAPH_\nKystfiskerlauget blev stiftet i oktober 2006 som et anpartsselskab og kooperativ, hvor alle kystfiskerne ved Thorup Strand er medlem. Her har de opk\xc3\xb8bt fiskekvoter for omkring 90 millioner kr., og derefter placeret dem i lauget. Det betyder at kvoterne ikke kan blive gjort til genstand for individuel spekulation, oms\xc3\xa6tning eller frasalg. Hver b\xc3\xa5d betaler 100.000 kr. for at blive medlem af lauget, og dette bel\xc3\xb8b tilbagebetales ved udmeldelse, men uden af fiskeren kan tage fiskekvoter med._NEWLINE_Der er tradition for kystfiskeriets familier driver partsfiskeri. Det betyder at en b\xc3\xa5d, dens redskaber og hvert af dens bes\xc3\xa6tningsmedlemmer f\xc3\xa5r hver deres ligelige part af fangstens v\xc3\xa6rdi. Fiskerne ved Thorupstrand er ogs\xc3\xa5 f\xc3\xa6lles om drift og vedligeholdelse af landingspladsen og samlecentralen.\n_START_SECTION_\nRedningsstationen\n_START_PARAGRAPH_\nKystredningstjenesten har siden 1857 haft en redningsstation ved Thorup Strand. Det f\xc3\xb8rste b\xc3\xa5dhus kostede 455 rigsdaler. Et nyt r\xc3\xb8rt\xc3\xa6kket b\xc3\xa5dhus blev opf\xc3\xb8rt i 1887 for 1680 kr. Det var i drift indtil 1966, hvor et nyt hus t\xc3\xa6ttere p\xc3\xa5 kysten kom til. Med tiden blev ogs\xc3\xa5 dette b\xc3\xa5dhus slidt, ligesom det l\xc3\xa5 i vejen for fiskernes aktiviteter p\xc3\xa5 stranden. _NEWLINE_I 2005 opf\xc3\xb8rte Farvandsv\xc3\xa6senet et nyt og moderne b\xc3\xa5dhus, der blev beliggende ved fiskernes redskabshuse \xc3\xb8st for nedk\xc3\xb8rslen til stranden. Det nye hus er 25 meter lang og knap ni meter bredt, og rummer en garage og b\xc3\xa5dhal, samt vagtrum og mandskabsfaciliteter p\xc3\xa5 1. sal. De oprindelige b\xc3\xa5dhuse fra 1857 og 1966 benyttes i dag til andre form\xc3\xa5l._NEWLINE_Sammen med det nye b\xc3\xa5dhus i 2005 fik stationen ogs\xc3\xa5 en ny canadisk-bygget redningsb\xc3\xa5d der er udstyret med to motorer med hver 445 hk, og kan skyde en topfart p\xc3\xa5 knap 40 knob (75 km/t). B\xc3\xa5den har kaldenavnet \xe2\x80\x9cRESCUE LRB20\xe2\x80\x9d, og bliver trukket ned til vandet af en traktor. Desuden r\xc3\xa5der Thorup Strand Redningsstation over en Volkswagen Touareg med 240 hk. Fra tidspunktet hvor Joint Rescue Coordination Centre sender alarmen, skal b\xc3\xa5den v\xc3\xa6re i vandet inden 20 minutter, men der g\xc3\xa5r som hovedregel kun otte-ti minutter inden redningsmandskabet er p\xc3\xa5 havet og klar til search and rescue. Stationen er bemandet med ni mand, som alle har et civilt job ved siden af. En del af Thorup Strands kystfiskere er uddannede redningsm\xc3\xa6nd. Redningsstationen var i starten af 2000'erne lukningstruet, men er i dag den eneste p\xc3\xa5 kyststr\xc3\xa6kningen mellem Hanstholm og Hirtshals._NEWLINE_Under en redningsaktion 29. november 1970 druknede to redningsm\xc3\xa6nd fra Thorup Strand Redningsstation."